Göngin voru vígð þann 11. júlí árið 1998 . Í dag verður þess minnst að tíu ár eru liðin frá vígslu Hvalfjarðarganganna sem voru opnuð þann 11. júlí árið 1998 . Um leið mun stjórn Spalar afhenda samgönguráðherra öll grunngögn varðandi undirbúning að útboði nýrra ganga um Hvalfjörð . „ Það er óhjákvæmilegt að ráðast í gerð nýrra ganga innan fárra ára , ekki verður undan því vikist vegna öryggisjónarmiða , þar sem slysahætta eykst mun hraðar en umferðin um göngin . Að auki munu áhrif nýrra ganga og nýs vegar um Kjalarnes hafa í för með sér almenn jákvæð áhrif í anda núverandi ganga . Eflaust þurfa heimamenn samt að halda vöku sinni og þrýsta á málið til þess að þetta verði að veruleika innan fárra ára , ” segir Gísli Gíslason stjórnarformaður Spalar . Gísli segir að ef vilji stjórnvalda verði fyrir hendi geti framkvæmdir við gerð nýrra Hvalfjarðarganga hafist á árinu 2010 . Kostnaður við gangagerðina muni væntanlega verða 6 - 8 milljarðar króna . Gísli segir ekki liggja annað fyrir en að ríkið muni kosta göngin . Hann segir að í dag bendi ekkert til annars en gjaldtöku um Hvalfjarðargöng muni ljúka , annaðhvort á árinu 2014 eða 2015 eða 3 - 4 árum fyrr en upphaflega var gert ráð fyrir . Hvalfjarðargöngin teljast líklega ein mesta samgöngubót sem gerð hefur verið hér á landi . Á þessum áratug hafa 14 milljónir ökutækja farið um göngin . Þau voru upphaflega hönnuð fyrir um fimm þúsund bíla á sólarhring en í dag fara að jafnaði liðlega 5.500 bílar um göngin á hverjum degi . “ Við gerðum í upphafi ráð fyrir að með tímanum myndi dagleg umferð um göngin fara úr 1200 bílum í 2000 , en það gerðist strax á fyrsta ári . Okkur óraði ekki fyrir þeirri gríðarlegu umferð sem hefur verið um göngin og vaxið jafnt og þétt , ” segir Gísli .